PATVIRTINTA

Kauno miesto savivaldybės administracijos direktoriaus

2018 m. …................…….

įsakymu Nr. ...........

**VIETŲ SUTEIKIMO NAUJIEMS REKLAMINIAMS ĮRENGINIAMS ĮRENGTI (STATYTI) ANT KAUNO MIESTO SAVIVALDYBĖS NUOSAVYBĖS TEISE, PATIKĖJIMO TEISE AR KITAIS TEISINIAIS PAGRINDAIS VALDOMOS ŽEMĖS, STATINIŲ AR KITŲ OBJEKTŲ VIEŠO KONKURSO ORGANIZAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Vietų suteikimo naujiems reklaminiams įrenginiams įrengti (statyti) ant Kauno miesto savivaldybės nuosavybės teise, patikėjimo teise ar kitais teisiniais pagrindais valdomos žemės, statinių ar kitų objektų viešo konkurso organizavimo tvarkos aprašas (toliau – aprašas) nustato vietų suteikimo naujiems reklaminiams įrenginiams (toliau – RĮ) įrengti (statyti) ant Kauno miesto savivaldybės (toliau – Savivaldybė) nuosavybės teise, patikėjimo teise ar kitais teisiniais pagrindais valdomos žemės, statinių ar kitų objektų viešo konkurso (toliau – konkursas) organizavimo ir vykdymo tvarką bei sąlygas.

2. Konkurso organizatorė yra Savivaldybės administracija.

3. Konkursą organizuoja ir vykdo Savivaldybės administracijos direktoriaus įsakymusudaryta nuolatinė Išorinės reklamos įrengimo ir eksploatavimo konkursų organizavimo ir vykdymo darbo grupė (toliau – konkurso darbo grupė). RĮ projektus vertina Savivaldybės administracijos direktoriaus įsakymu sudaryta ekspertų grupė (toliau – ekspertų grupė). Organizacinį darbą (susirašinėjimas su konkurso dalyviais, informacijos rengimas ir kt.) atlieka Miesto planavimo ir architektūros skyrius (toliau – MPA skyrius).

4. Konkurse gali dalyvauti fiziniai ir juridiniai asmenys, atitinkantys Lietuvos Respublikos reklamos įstatyme apibrėžtą sąvoką „reklamos paslaugų teikėjas“.

**II SKYRIUS**

**KONKURSO TIKSLAS IR OBJEKTAS**

5. Konkurso tikslas – išrinkti konkurso laimėtoją, su kuriuo bus pasirašyta sutartis (pagal 1 priedą), suteikianti teisę joje nurodytomis sąlygomis terminuotam laikui įrengti (statyti) RĮ konkrečioje vietoje ant Kauno miesto savivaldybės nuosavybės teise, patikėjimo teise ar kitais teisiniais pagrindais valdomos žemės, statinių ar kitų objektų ir jį eksploatuoti ir kuri laikytina Išorinės reklamos įrengimo taisyklių, patvirtintų Lietuvos Respublikos ūkio ministro 2013 m. liepos 30 d. įsakymu Nr. 4-670 „Dėl Išorinės reklamos įrengimo taisyklių patvirtinimo ir Lietuvos Respublikos ūkio ministro 2000 m. gruodžio 1 d. įsakymo Nr. 405 „Dėl Išorinės reklamos įrengimo tipinių taisyklių patvirtinimo“ ir jį keitusių įsakymų pripažinimo netekusiais galios“ 15.1.6 papunktyje nurodytu dokumentu, patvirtinančiu Savivaldybės institucijos sutikimą įrengti išorinę reklamą (toliau – Sutartis).

6. Konkurso objektas – RĮ įrengimas (statymas) ir eksploatavimas konkurso skelbime nurodytoje vietoje (nurodytose vietose) pagal nustatytus RĮ ir jo įrengimo (statymo) konkrečioje vietoje reikalavimus.

7. Konkurso laimėtojas išrenkamas iš konkurso dalyvių, pateikusių tinkamus RĮ projektus, pagal šį kriterijų – siūlomą paramos Kauno miesto socialinės infrastruktūros plėtrai metinį dydį, mokamą kiekvienais metais iki išduoto leidimo įrengti išorinę reklamą Savivaldybės teritorijoje galiojimo termino pabaigos pagal Sutartyje nurodytas sąlygas (toliau – paramos socialinės infrastruktūros plėtrai dydis). Ši iš konkurso laimėtojo gauta parama Kauno miesto socialinės infrastruktūros plėtrai bus kaupiama atskiroje Savivaldybės administracijos sąskaitoje ir visa naudojama Kauno miesto socialinei infrastruktūrai plėtoti ir gerinti. Jei tokį patį (didžiausią) paramos socialinės infrastruktūros plėtrai dydį pasiūlo du ar keli konkurso dalyviai, laimi tas konkurso dalyvis, kurio konkursui pateikti dokumentai užregistruoti anksčiau.

8. Konkurso laimėtojas turės parengti ir suderinti išorinės reklamos įrengimo projektą ir gauti iš Savivaldybės administracijos leidimą įrengti išorinę reklamą Išorinės reklamos įrengimo taisyklėse, patvirtintose Lietuvos Respublikos ūkio ministro 2013 m. liepos 30 d. įsakymu Nr. 4-670 „Dėl Išorinės reklamos įrengimo taisyklių patvirtinimo ir Lietuvos Respublikos ūkio ministro 2000 m. gruodžio 1 d. įsakymo Nr. 405 „Dėl Išorinės reklamos įrengimo tipinių taisyklių patvirtinimo“ ir jį keitusių įsakymų pripažinimo netekusiais galios“, nustatyta tvarka.

9. Konkurso laimėtojo įrengtas RĮ yra jo nuosavybė, išskyrus atvejus, kai organizuojant konkursą pagal konkurso darbo grupės nustatytus RĮ įrengimo (statymo) konkrečioje vietoje reikalavimus buvo numatyta, kad pasibaigus Sutarties galiojimui ir jos neatnaujinus arba pasibaigus leidimo įrengti išorinę reklamą galiojimui, jį panaikinus ir per 30 kalendorinių dienų negavus naujo leidimo, šioje vietoje įrengtas RĮ neatlygintinai tampa Savivaldybės nuosavybe. RĮ turi būti įrengtas ne vėliau kaip per 180 kalendorinių dienų nuo Sutarties pasirašymo. Konkurso laimėtojas turi teisę eksploatuoti RĮ Sutartyje nustatytomis sąlygomis ir tvarka, ant jo skleisti reklamą, taip pat turi teisę išnuomoti RĮ reklaminį plotą tretiesiems asmenims. Visais atvejais už RĮ eksploatavimo teisėtumą atsako konkurso laimėtojas.

10. Vietinė rinkliava už leidimo įrengti išorinę reklamą Savivaldybės teritorijoje išdavimą mokama pagal Savivaldybės tarybos nustatytus dydžius ir tvarką.

11. Savivaldybės administracijos direktorius įsakymu tvirtina vietų, kurias konkurso tvarka numatoma suteikti RĮ įrengti (statyti), sąrašą (toliau – RĮ vietų sąrašas).

**III SKYRIUS**

**KONKURSO ORGANIZAVIMAS**

12. Konkurso darbo grupė, vadovaudamasi Savivaldybės administracijos direktoriaus įsakymu patvirtintu RĮ vietų sąrašu, priima sprendimą skelbti konkrečių vietų suteikimo RĮ įrengti (statyti) konkursą ir nustato RĮ įrengimo (statymo) kiekvienoje vietoje reikalavimus. Konkurso darbo grupė turi teisę priimti sprendimą skelbti grupės vietų suteikimo RĮ įrengti (statyti) konkursą, kurio laimėtojas būtų vienas fizinis ar juridinis asmuo. Konkurso skelbimas su informacija apie jį ir RĮ įrengimo (statymo) kiekvienoje vietoje reikalavimai viešai skelbiami Savivaldybės interneto svetainėje (www.kaunas.lt).

13. Konkurso skelbime turi būti nurodyta:

13.1. trumpa informacija apie organizuojamą konkursą;

13.2. konkrečios RĮ įrengimo (statymo)vietos ir reikalavimai RĮ ir jo įrengimo (statymo) kiekvienoje vietoje reikalavimai;

13.3. Sutarties galiojimo ir RĮ įrengimo (statymo) ir eksploatavimo konkrečioje vietoje terminai;

13.4. kartu su konkurso paraiška (pagal 2 priedą) būtini pateikti dokumentai, konkurso paraiškų pateikimo terminas (nurodoma pirma ir paskutinė konkurso paraiškų priėmimo diena ir valanda), kuris negali būti trumpesnis nei 20 darbo dienų;

13.5. konkurso paraiškų pateikimo vieta, papildomą informaciją apie konkurso organizavimą teikiantis asmuo, jo telefono numeris, el. pašto adresas ir darbo laikas;

13.6. konkurso paraiškų vertinimo kriterijus (-ai);

13.7. numatoma konkurso darbo grupės posėdžio, kuriame bus atplėšiami vokai su paraiškomis, data, vieta (kabinetas) ir laikas;

13.8. reikalaujamo užstato konkursinio pasiūlymo dėl konkrečios vietos RĮ įrengti (statyti) galiojimui užtikrinti suma;

13.9. kita informacija, kurią nusprendžia skelbti konkurso darbo grupė.

**IV SKYRIUS**

**KONKURSO PARAIŠKŲ IR KITŲ DOKUMENTŲ**

**PATEIKIMAS**

14. Konkurso dalyviai skelbime nustatyta tvarka ir terminais pateikia konkurso paraiškas užklijuotame voke, ant kurio turi būti užrašytas dalyvio ir konkurso pavadinimas.

15. Konkurso paraiškos registruojamos Savivaldybės administracijos Klientų aptarnavimo skyriuje ir ant pateikto voko užrašomas konkurso dalyvio registravimo numeris ir tikslus dokumentų priėmimo laikas.

16. Konkurso paraiškos (su pridedamais dokumentais) lapai turi būti sunumeruoti, susiūti ir paskutinio lapo antroje pusėje patvirtinti juridinio asmens vadovo ar jo įgalioto asmens parašu ir juridinio asmens antspaudu (jeigu jis privalo turėti antspaudą), o jei paraišką teikia fizinis asmuo ar jo tinkamai įgaliotas atstovas, – šio asmens parašu. Paraiškos dokumentų kopijos turi būti patvirtintos teisės aktų nustatyta tvarka.

17. Konkurso dalyviai pateikia šiuos dokumentus:

17.1. Savivaldybės administracijos direktoriaus įsakymu patvirtintos formos konkurso paraišką, pasirašytą juridinio asmens vadovo ar jo įgalioto asmens, jei paraišką teikia juridinis asmuo, arba fizinio asmens ar jo įgalioto asmens, jei paraišką teikia fizinis asmuo. Konkurso dalyvis paraiškoje privalo nurodyti siūlomą paramos socialinės infrastruktūros plėtrai dydį ir pateikti informaciją apie konkurso dalyvio kontaktinį asmenį (jo vardas, pavardė, telefonas, adresas, el. pašto adresas);

17.2. Juridinių asmenų registro išrašą, jei paraišką teikia juridinis asmuo, arba asmens tapatybę patvirtinančio dokumento (asmens tapatybės kortelės ar paso) kopiją, jei paraišką teikia fizinis asmuo;

17.3. teisės aktų nustatyta tvarka konkurso dalyvio atstovui išduoto įgaliojimo, suteikiančio teisę atstovauti konkurso dalyviui (jeigu paraišką pateikė konkurso dalyvio įgaliotas asmuo), kopiją;

17.4. dokumentą (banko išduotą kvitą arba mokėjimo pavedimą su banko žyma), patvirtinantį konkurso skelbime nurodyto užstato pervedimą į Savivaldybės administracijos (kodas 188764867) sąskaitą Nr. LT594010042500388593, esančią  *Luminor Bank AB*, konkursinio pasiūlymo galiojimui užtikrinti. Konkurso dalyviui užstatas grąžinamas per 30 kalendorinių dienų nuo konkurso laimėtojo paskelbimo dienos, o konkurso laimėtojo sumokėtas užstatas pasiliekamas kaip Sutarties sąlygų vykdymo garantas Sutarties galiojimo laikui;

17.5. RĮ projektą atskirame užklijuotame ir užantspauduotame voke, kuris turi būti įdėtas į pagrindinį voką. Ant voko su RĮ projektu turi būti užrašytas konkurso dalyvio pavadinimas, pageidaujama konkreti RĮ įrengimo (statymo) vieta, nurodyta konkurso skelbime, ir žodis „Projektas“.

18. RĮ projektą sudaro:

18.1. aiškinamasis raštas (aprašomos medžiagos, konstrukcijos, apšvietimas, santykis su aplinka, teritorijos tvarkymas ir kt.);

18.2. esamos situacijos schema;

18.3. RĮ brėžiniai, konstrukcijų detalės;

18.4. RĮ vaizdas esamoje aplinkoje (vizualizacija, fotonuotrauka su projektuojamo RĮ vaizdu).

19. Konkursui pateikti dokumentai konkurso dalyviui negrąžinami.

20. Konkurso organizavimo ir vykdymo metu gauta informacija yra konfidenciali. Paraiškoje ir pridedamuose dokumentuose pateikta informacija yra konfidenciali, neskelbiama ir neteikiama tretiesiems asmenims, išskyrus teisės aktuose nustatytus atvejus.

21. MPA skyrius privalo saugoti konkursui pateiktus dokumentus konkurso organizavimo laikotarpiu ir penkerius metus jam pasibaigus.

**V SKYRIUS**

**KONKURSO PARAIŠKŲ IR PRIDEDAMŲ DOKUMENTŲ TIKRINIMAS, VERTINIMAS IR KONKURSO LAIMĖTOJO NUSTATYMAS**

22. Pasibaigus konkurso paraiškų pateikimo terminui, vokai su paraiškomis (išskyrus vokus su žodžiais „Projektas“) atplėšiami konkurso darbo grupės posėdyje (jo data, laikas ir vieta nurodoma konkurso skelbimo tekste).

23. Konkurso darbo grupės posėdyje atplėšus vokus su sunumeruotomis ir susiūtomis konkurso paraiškomis (kartu su pridedamais dokumentais), kiekvienas konkurso darbo grupės narys rašo savo vizą paraiškos paskutinio lapo antroje pusėje.

24. Konkurso darbo grupė ne vėliau kaip per 5 darbo dienas nuo vokų su konkurso paraiškomis atplėšimo turi peržiūrėti konkurso dalyvių pateiktus dokumentus ir surašyti posėdžio protokolą. Konkurso dalyvių, kurių pateikti dokumentai atitinka šio aprašo 16 ir 17 punktuose nustatytus reikalavimus, vokai su užrašu „Projektas“ ir konkurso skelbimas su nustatytais reikalavimais tą pačią dieną perduodami ekspertų grupei.

25. Konkurso paraiškos, kurios neatitinka nors vieno iš šio aprašo 16 ir 17 punktuose nustatytų reikalavimų, nevertinamos, atmetamos ir apie tai informuojamas reikalavimų neatitinkančią paraišką pateikęs konkurso dalyvis jo nurodytu elektroninio pašto adresu.

26. Ekspertų grupė atplėšia vokus su žodžiu „Projektas“, RĮ projektus įvertina ir rezultatus pateikia konkurso darbo grupei per 5 darbo dienas nuo šių vokų gavimo.

27. RĮ projektų vertinimo kriterijai:

27.1. atitiktis konkurso objekto apibrėžimui (nustatytiems RĮ ir jo įrengimo (statymo) konkrečioje vietoje reikalavimams);

27.2. dizaino ir konstrukciniai sprendiniai;

27.3. derėjimas prie aplinkos (estetinis vaizdas, forma, medžiagos);

27.4. teritorijos tvarkymas ir priežiūra.

28. Ekspertų grupė įvertina RĮ projektus, atsižvelgdama į šio aprašo 27.1–27.4 papunkčiuose nurodytus kriterijus ir konkurso skelbime pateiktus reikalavimus, ir nustato, ar RĮ projektas tinkamas ar netinkamas.

29. Konkurso dalyvių, kurių RĮ projektus ekspertų grupė įvertina kaip netinkamus, konkurso paraiškos atmetamos ir apie tai konkurso dalyvis, kurio paraiška atmetama, informuojamas jo nurodytu elektroninio pašto adresu.

30. Konkurso dalyvių, kurių RĮ projektus ekspertų grupė įvertina kaip tinkamus, konkurso paraiškos toliau vertinamos ir konkurso laimėtojas nustatomas pagal paramos socialinės infrastruktūros plėtrai dydį.

31. Konkurso darbo grupės posėdyje, kuriame bus vertinamos konkurso dalyvių paraiškos pagal siūlomą paramos socialinės infrastruktūros plėtrai dydį, dalyvauti kviečiami visi konkurso dalyviai, kurių konkurso paraiškos bus vertinamos. Kvietimas siunčiamas konkurso dalyvio nurodytu elektroninio pašto adresu ir skelbiamas Savivaldybės interneto svetainėje ([www.kaunas.lt](http://www.kaunas.lt)) ten pat, kur paskelbtas konkurso skelbimas.

32. Pakviesti į konkurso darbo grupės posėdį konkurso dalyviai gali dalyvauti posėdyje konkurso darbo grupės nariui, registruojančiam į posėdį pakviestus konkurso dalyvius, pateikę asmens tapatybę patvirtinantį dokumentą ir šiuos dokumentus: juridinio asmens vadovas – jo paskyrimą patvirtinantį dokumentą, juridinio asmens vadovo įgaliotas atstovas (įgalioti atstovai) – teisės aktų nustatyta tvarka patvirtintą įgaliojimą, arba fizinis asmuo ar jo įgaliotas atstovas (įgalioti atstovai), pateikę notaro patvirtintą įgaliojimą. Konkurso dalyviai registruojami konkurso darbo grupės posėdžio dalyvių žurnale ir jame pasirašo.

33. Konkurso darbo grupės narys turi nusišalinti, jeigu jis su paraiškas pateikusiais juridinių asmenų savininkais, valdymo organų nariais, vadovais ar jų įgaliotais atstovais susijęs šeimos ar giminystės ryšiais arba yra veikiamas kitų sąlygų, galinčių turėti įtakos jo nešališkumui.

34. Konkurso darbo grupės posėdyje jos vadovas paskelbia konkurso dalyvių, kurie varžosi dėl tos pačios RĮ įrengimo (statymo) vietos, pavadinimus ir jų siūlomus paramos socialinės infrastruktūros plėtrai dydžius. Konkurso darbo grupės vadovui paskelbus didžiausią tos pačios RĮ įrengimo (statymo) vietos pageidaujančio konkurso dalyvio paraiškoje nurodytą paramos socialinės infrastruktūros plėtrai dydį, vykdomos derybos. Konkursą laimi konkurso dalyvis, pasiūlęs didžiausią paramos socialinės infrastruktūros plėtrai dydį. Jei kviestas dalyvauti derybose konkurso dalyvis į derybas neatvyksta, tačiau jo paraiškoje pasiūlytas paramos socialinės infrastruktūros plėtrai dydis yra didžiausias, nes konkurso dalyviai, dalyvavę derybose, nepasiūlė didesnio šios paramos dydžio, jis skelbiamas konkurso laimėtoju. Jei buvo skelbtas RĮ įrengimo (statymo) grupėje vietų konkursas, konkurso laimėtoju skelbiamas konkurso dalyvis, pasiūlęs didžiausią bendrą (susumuojami dydžiai, pasiūlyti atskirai dėl kiekvienos grupės vietos) paramos socialinės infrastruktūros plėtrai dydį.

35. Galutiniai pasiūlyti paramos socialinės infrastruktūros plėtrai dydžiai ir juos pasiūlę konkurso dalyviai įrašomi į konkurso darbo grupės posėdžio protokolą (ar jo priedą) atskirai pagal RĮ įrengimo (statymo) vietas, dėl kurių varžomasi, ir pagal siūlomą paramos socialinės infrastruktūros plėtrai dydį mažėjimo tvarka. Pirmasis įrašomas konkurso dalyvis, pasiūlęs didžiausią paramos socialinės infrastruktūros plėtrai dydį. Jei didžiausias šios paramos dydis buvo pasiūlytas derybų metu, jį pasiūlęs konkurso dalyvio atstovas tai patvirtina savo parašu konkurso darbo grupės posėdžio protokole (ar jo priede).

36. Konkurso laimėtoju gali tapti ir vienintelis konkurse dalyvaujantis dalyvis, jeigu jo pateikta paraiška su pridedamais dokumentais atitinka visus šiame apraše nustatytus reikalavimus ir RĮ projektas buvo įvertintas kaip tinkamas.

37. Per 5 darbo dienas nuo konkurso laimėtojo paskelbimo MPA skyrius informuoja konkurso dalyvius jų nurodytais elektroninio pašto adresais apie konkurso rezultatus, o konkurso laimėtoją – apie Sutarties pasirašymą.

38. Konkurso dalyviai, nesutinkantys su konkurso rezultatais, turi teisę pateikti Savivaldybės administracijos direktoriui skundą per 5 darbo dienas nuo informacijos apie konkurso rezultatus gavimo dienos. Visi gauti skundai dėl konkurso rezultatų turi būti išnagrinėti ir apie priimtus sprendimus konkurso dalyviai informuojami ne vėliau kaip per 5 darbo dienas nuo skundo gavimo dienos.

39. Jeigu dalyvauti konkurse nebuvo pateikta nė viena paraiška arba atmetamos visos pateiktos paraiškos, konkursas skelbiamas neįvykusiu ir konkurso darbo grupė sprendžia dėl pakartotinio konkurso skelbimo.

**VI SKYRIUS**

**SUTARTIES SU KONKURSO LAIMĖTOJU PASIRAŠYMAS**

40. Su konkurso laimėtoju Sutartis turi būti pasirašyta ne vėliau kaip per 30 kalendorinių dienų nuo informacijos apie konkurso rezultatus konkurso dalyviams pateikimo dienos.

41. Jeigu per šio aprašo 40 punkte nustatytą terminą konkurso laimėtojas su Savivaldybės administracija nepasirašo Sutarties, vengia arba atsisako ją pasirašyti arba atplėšus vokus atšaukia savo konkursinį pasiūlymą, Savivaldybės administracija įgyja teisę negrąžinti konkurso dalyviui jo užstato, pervesto į šio aprašo 17.4 papunktyje nurodytą Savivaldybės administracijos sąskaitą.

42. Jeigu per šio aprašo 40 punkte nustatytą terminą konkurso laimėtojas su Savivaldybės administracija nepasirašo Sutarties, konkurso darbo grupė turi teisę siūlyti pasirašyti Sutartį konkurso dalyviui, kuris į posėdžio, kuriame vyko derybos, protokolą pagal pasiūlytą paramos socialinės infrastruktūros plėtrai dydį įrašytas iš eilės antras, arba, jei tokio konkurso dalyvio nėra, skelbti naują konkursą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_